AN DOSEIR :  Politik-Faltazi  Sketch farsuz : Emgann Kêrolifant : Ar Stourmer  Katekiz Tad-Koz : My Skaouidig  Eun taol re evid ar Mêr koz : Fañch Colcanap  E kador-goves an ti-kêr : Y.-V. Lagadeg  Galloud ar goustiañs : Loeiz Grall  Arabad klemm : Yann Bijer  Solenn Roue : Herve Lossec    LENNEGEZ  Geriou dizurz : Daniel Morvan  Barrikennad gwin Amontillado : E.A. Poe  Trajedi ar mabig Gwillarm. Akt 2 : P. Tabuteau    AR PENNAD-KAOZ  Pignad da 5 500 metr  el Ladakh : Tangi Kermarrec    KELAOUI  Haïti : An debrerien bri ! : Jean Louis Monot  An dud hag o horv e Bro-Dhailand : M. Morvan  Ar marh-houarn : na foar na gaou ? : L. Grall  War leurenn an Olympia : Charlez an Dreo  Sonerez ar Vro-Vigoudenn : Gilles Goyat  Neventi vad e bed ar han : Bernez Quillien  Ar filmou-istor : filmou gwirion ? : L. Grall  "Politikerez" : eun dastumad nevez  Anevaled iskiz Lord Bargamoufle : F. Colcanap  Peñseou ha  peñseidi : M. Kermarec  Va Manga kenta am-eus lennet ! : F. Broudig    AR PENNAD-DIGORI :    Taoler evez ho-peus greet, sur a-walh : nag a gaoz a reer euz an Turki abaoe eur pennad ! N'eo ket nemetken abalamour ma karfe ar vro-hont beza digemeret e diabarz Unvaniez an Europ hag abalamour ma 'z eus en deiz a hirio forzig tud en Europ a-bez ha n'emaint ket re a-du. Ar Pab, hag a zo o paouez ober e fin miz du eun droiadig eno, eñ n'ema ket a-eneb. N'eur ket echu da gleved komz euz an  Turki.    Nag euz skrivagnerien an Turki. An deiz all, e oa bet pedet unan da zond da Vrest. Kaozeet e-neus Nedim Gürsel deuz e vuhez ha deuz e leoriou. E Pariz e oa oh ober e studiou, p'eo bet diskaret gouarnamant e vro gand ar zoudarded da heul eun taol-strap, hag abaoe 1980 eo chomet. Kement-se n'e-neus ket miret outañ da gaoud ar brasa priz lennegez en e vro evid e romant kenta (a zo bet troet e galleg dindan an titl "Un long été à Istanbul").    Orhan Pamuk a zo eur skrivagner all  ales-hont : dezañ emaer o paouez rei ar Priz Nobel. Roet eo bet dezañ dre m'ema "war glask ene melkoniuz e gêr hinidig (Istanbul), ha dre m'e-neus kavet skeudennou-spered nevez evid an emgann hag evid d'ar sevenaduriou da blezi an eil re gand ar re all". Sed aze ha n'e-neus ket plijet d'an oll en Turki, pa damall ar vroadelourien dezañ ne rafe nemed dikrial e vro.    Kerkent hag e 1982, e-noa O. Pamuk embannet e romant kenta. N'eo nemed tremen ugent vloaz da houde eo bet kroget da skriva romanchou  politikel (troet eo bet an hini kenta e galleg dindan an talbenn "Neige"). Kredi stard a ra en gwiriou mab-den, hag e kement bro, emezañ, e ranker kaoud frankiz da zoñjal ha da zisklêria e zoñj. "Diboultrenna an eñvor", sed ar pez a fell dezañ ober en e skridou hag en e oberou. Setu moarvad ar pez e-neus talvezet dezañ beza poursuet e 2005 (a-raog beza didamallet) p'e-noa kredet ober ar pez n'eus ket droed d'ober du-hont, sañset: divenn memor ar milion a Armenianed hag an 30 000 a Gurded a zo bet lazet gand an  Turki.    Ar Gurded, dres, ne vez ket brao dezo dalhmad : tra-walh adlenn ar skridou hag adselled euz ar poltrejou a oa bet embannet daou vloaz hanter 'zo gand ar gelaouenn "Hopala !" N'eo ket ken gwaz an traou en oll vroiou, eüruzamant.    *  * *    Amañ, e vo 2007 eur bloavez a votadegou. Dibab Prezidant ar Republik a vo d'ober (nemed e vefe eur Brezidantez). Kannaded ha kannadezed a zo ive da veza anvet. Dija ez eus e-leiz o veza en em laket war ar renk hag o fringal,  ken sorhennet ha ma 'z int da vond e-barz.  Setu dre benaoz, evid kregi gand ar bloaz nevez, eo deuet ar zoñj deom embann eun torkad skridou a bolitik-faltazi. Ar politik na vez ket faltazi dalhmad, ha kement a zo faltazi na vez ket politik kennebeud. Med politik-faltazi a heller skriva, evel skiant-faltazi, nann ?    Brud Nevez